આપણે જે સચિન જોઈએ છીએ એની પાછળનાં બે મુખ્ય પિલર એટલે અજિત અને અંજલિ. સચિન કહે છે એમ, મેં અને અજિતે એક જ સપનું આખી જિંદગી જોયું છે અને જીવ્યા છીએ. જ્યારે અજિત કહે છે, આટલાં વર્ષોમાં એક પણ દિવસ એવો ગયો નથી કે અમે ક્રિકેટની વાત ન કરી હોય કે ક્રિકેટ સિવાય કોઈ વાત કરી હોય. કદાચ અંજલિ જેવી વાઇફ ન મળી હોત તો સચિનને કાંબલીમાં પલટાતાં વાર પણ ન લાગી હોત. સચિન-બાળકો માટે તેણે પોતાની મેડિકલ કરીઅર છોડી એટલું જ નહીં, સચિનના સ્ટ્રેસને પણ બરાબર સાચવ્યું. ફિલ્મમાં બહુ નિખાલસતાથી અંજલિ કહી દે છે, અજુર્નં તેના પિતા જેવો સફળ ન થાય તો તેની નિષ્ફળતાનો ભાર પણ તેણે એકલાએ જ ઉપાડવો પડશે. હું એ આખું સ્ટ્રેસ નવેસરથી નહીં વેઠી શકું. અત્યંત અંગત ફૅમિલી વિડિયો ફુટેજમાં આપણને સચિનનો એક પ્રેમાળ પિતા અને ઝિંદાદિલ દોસ્ત તરીકેનો ચહેરો પણ દેખાય છે. તેનો ટિપિકલ સ્ટાઇલનો મૅરેજ-વિડિયો અને એમાં આવેલી હસ્તીઓ, દોસ્તો માટે ક્યારેય ન બદલાયેલો સચિન પણ જોઈ શકાય છે.